b"\n_START_ARTICLE_\nRobert De Niro\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRobert De Niro Jr. syntyi taiteilijoiden suosimassa boheemissa Greenwich Villagessa New Yorkissa. Greenwich Villagen lis\xc3\xa4ksi h\xc3\xa4n kasvoi Manhattanin Little Italyss\xc3\xa4. H\xc3\xa4nen \xc3\xa4itins\xc3\xa4 oli taidemaalari ja runoilija Virginia Holton Admiral ja h\xc3\xa4nen is\xc3\xa4ns\xc3\xa4 abtraktis-ekspressionistinen taidemaalari ja kuvanveist\xc3\xa4j\xc3\xa4 Robert De Niro Sr. Vanhemmat erosivat Robertin ollessa kolmivuotias, mutta t\xc3\xa4st\xc3\xa4 huolimatta h\xc3\xa4n onnistui viett\xc3\xa4m\xc3\xa4\xc3\xa4n aikaa k\xc3\xa4velymatkan p\xc3\xa4\xc3\xa4ss\xc3\xa4 asuvan is\xc3\xa4ns\xc3\xa4 kanssa.\n_START_SECTION_\nSyntyper\xc3\xa4\n_START_PARAGRAPH_\nYleisesti Robert De Niroa pidet\xc3\xa4\xc3\xa4n amerikanitalialaisena n\xc3\xa4yttelij\xc3\xa4n\xc3\xa4, mutta h\xc3\xa4n on vain nelj\xc3\xa4sosaksi italialainen. H\xc3\xa4nen is\xc3\xa4ns\xc3\xa4 oli puoliksi italialainen ja puoliksi irlantilainen, kun taas h\xc3\xa4nen \xc3\xa4itins\xc3\xa4 oli englantilaista, saksalaista, ranskalaista ja hollantilaista syntyper\xc3\xa4\xc3\xa4. De Niron italialaiset isovanhemmat Giovanni De Niro ja Angelina Mercurio muuttivat Yhdysvaltoihin Ferrazzanosta Campobasson maakunnasta Molisesta. H\xc3\xa4nen amerikanirlantilainen iso\xc3\xa4itins\xc3\xa4 Helen O'Reilly taas oli Irlannista muuttaneen Edward O'Reillyn lapsenlapsi. Kun Robert De Niro sai Italian kansalaisuuden 21. lokakuuta 2006, h\xc3\xa4n ilmoittautui juuri Molisen vaalipiirin \xc3\xa4\xc3\xa4nest\xc3\xa4j\xc3\xa4ksi. Italian kansalaisuuden my\xc3\xb6nt\xc3\xa4misjuhlallisuuksien yhteydess\xc3\xa4 De Niro sanoi rakastavansa Italiaa ja pit\xc3\xa4v\xc3\xa4ns\xc3\xa4 itse\xc3\xa4\xc3\xa4n enemm\xc3\xa4nkin italialaisena kuin vaikkapa irlantilaisena, hollantilaisena, ranskalaisena tai saksalaisena._NEWLINE_De Niro puhuu newyorkilaisella aksentilla, jossa on sekoitus niin italialaisia, juutalaisia kuin irlantilaisiakin vaikutteita. De Niro on puhunut useilla eri aksenteilla ja murteilla eri elokuvissa, mutta h\xc3\xa4nen Kummiset\xc3\xa4-elokuvissa puhumaansa sisilialaista murretta on kehuttu poikkeuksellisen aidoksi. Ulkon\xc3\xa4\xc3\xb6lt\xc3\xa4\xc3\xa4n De Niron on sanottu olevan italialainen, mik\xc3\xa4 selitt\xc3\xa4\xc3\xa4 osittain sen, miksi h\xc3\xa4n on p\xc3\xa4\xc3\xa4tynyt esitt\xc3\xa4m\xc3\xa4\xc3\xa4n italialaista niin monissa elokuvissa. De Niro ei opinnut italian kielt\xc3\xa4 juurikaan lapsuudessaan vaan joutui opettelemaan sit\xc3\xa4 aikuisena. H\xc3\xa4n teki italiankielisen roolin my\xc3\xb6s elokuvassa 1900.\n_START_SECTION_\nUra\n_START_PARAGRAPH_\nDe Niro on tullut tunnetuksi etenkin yhteisty\xc3\xb6st\xc3\xa4 amerikanitalialaisen elokuvaohjaajan Martin Scorsesen kanssa. Kaksikon yhteisty\xc3\xb6n tuloksia ovat elokuvat Taksikuski, Sudenpes\xc3\xa4, Kuin raivo h\xc3\xa4rk\xc3\xa4, Mafiaveljet, Casino ja Cape Fear. Muita De Niron roolisuorituksia on muun muassa elokuvissa Kummiset\xc3\xa4, osa II, Once Upon a Time in America \xe2\x80\x93 suuri gangsterisota, 1900, Kauriinmets\xc3\xa4st\xc3\xa4j\xc3\xa4, Lahjomattomat, Brazil \xe2\x80\x93 t\xc3\xa4m\xc3\xa4n hetken tuolla puolen, Linnake, Her\xc3\xa4\xc3\xa4misi\xc3\xa4, Heat \xe2\x80\x93 ajojahti, Sleepers, Wag the Dog, Cop Land, Jackie Brown, Painajainen perheess\xc3\xa4, Machete ja Keskiy\xc3\xb6n pako. 2000-luvulla De Niron uralle ovat antaneet leimansa esiintymiset v\xc3\xa4hemm\xc3\xa4n kunnianhimoisissa komedioissa._NEWLINE_Vuonna 1974 De Niro sai sivuosa-Oscarin elokuvasta Kummiset\xc3\xa4, osa II ja oli ehdolla parhaaksi miesn\xc3\xa4yttelij\xc3\xa4ksi elokuvista Taksikuski (1976), Kauriinmets\xc3\xa4st\xc3\xa4j\xc3\xa4 (1978), Her\xc3\xa4\xc3\xa4misi\xc3\xa4 (1990) ja Cape Fear (1991). H\xc3\xa4n voitti miesp\xc3\xa4\xc3\xa4osa-Oscarin vuonna 1980 roolistaan Kuin raivo h\xc3\xa4rk\xc3\xa4 -elokuvassa._NEWLINE_De Niro Perusti TriBeCa Productions -tuotantoyhti\xc3\xb6n 1989. H\xc3\xa4nen esikoisohjauksensa on J\xc3\xa4\xc3\xa4hyv\xc3\xa4iset kummised\xc3\xa4lle (1993)._NEWLINE_De Nirolle my\xc3\xb6nnettiin Yhdysvaltain elokuvainstituutin el\xc3\xa4m\xc3\xa4nty\xc3\xb6palkinto vuonna 2003 ja marraskuussa 2016 Yhdysvaltain korkein siviileille my\xc3\xb6nnett\xc3\xa4v\xc3\xa4 kunniamerkki, Presidentin vapaudenmitali.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDe Niron vanhemmat eiv\xc3\xa4t olleet uskonnollisia eiv\xc3\xa4tk\xc3\xa4 halunneet lastaan kastettavaksi, mutta asuessaan roomalaiskatolilaisten isovanhempiensa luona vanhempiensa erotessa isovanhemmat kastattivat h\xc3\xa4net katolisen kirkon j\xc3\xa4seneksi. _NEWLINE_De Niro on ollut kahdesti naimisissa. Ensimm\xc3\xa4inen avioliitto Diahnne Abbottin kanssa kesti vuodesta 1976 vuoteen 1988. T\xc3\xa4st\xc3\xa4 liitosta heille syntyi poika Raphael De Niro. Robert De Niro adoptoi my\xc3\xb6s Diahnnen tytt\xc3\xa4ren Drenan._NEWLINE_Vuonna 1997 De Niro vihittiin n\xc3\xa4yttelij\xc3\xa4 Grace Hightowerin kanssa. Heill\xc3\xa4 on kaksi yhteist\xc3\xa4 lasta, vuonna 1998 syntynyt Elliot ja vuonna 2011 sijaissynnytt\xc3\xa4j\xc3\xa4n avulla syntynyt Helen Grace. Pariskunta erosi lopullisesti vuonna 2018. De Niro j\xc3\xa4tti ensimm\xc3\xa4isen avioerohakemuksen jo vuonna 2000, mutta perui sen. De Nirolla on entisen tytt\xc3\xb6yst\xc3\xa4v\xc3\xa4ns\xc3\xa4 Toukie Smithin kanssa kaksoset Aaron ja Julian (s. 1995)._NEWLINE_Pari erosi viimein talvella 2018_NEWLINE_De Nirolta leikattiin eturauhassy\xc3\xb6p\xc3\xa4 vuonna 2003._NEWLINE_Vuonna 2006 De Nirolle my\xc3\xb6nnettiin Italian kansalaisuus._NEWLINE_De Niro on osaomistajana Filippiinien Manilassa sijaitsevassa Nobu Hotel Manila -nimisess\xc3\xa4 hotellissa."